**אורי קומאי** (נולד ב-21 באוקטובר 1996), המוכר בשם הבמה ובדמותו הפארודית **דודו פארוק**, הוא ראפר ישראלי בעל אלבומי זהב המשלב בין טראפ למוזיקה מזרחית. מילות שיריו עוסקות באלימות ובמין באופן בוטה, ובעקבותיהן הוא הואשם על ידי עיתונאים ופוליטיקאים בגזענות ובהחפצה מינית של נשים.

ביוגרפיה
--------

דודו פארוק, 2022
קומאי גדל בשכונת מעוז אביב שבצפון תל אביב, למד בבית ספר הרב-תחומי עמל ליידי דייוויס בתל אביב, והדריך בתנועת הצופים בשבט "הנשיא". בנובמבר 2015 התגייס לצה"ל, לחיל התותחנים גדוד רשף (402), ובהמשך מונה למפקד. אמו היא אשת מחשבים, ואביו סטארטאפיסט בתחום אבטחת מידע. החברה אותה ייסד אביו, ForeScout, הגיעה לשווי של למעלה ממיליארד דולר כשהונפקה בבורסה לניירות ערך בניו יורק בשנת 2017. אחותו הצעירה היא הדוגמנית נטע קומאי.

קריירה
------

את הדמות הפרודית "דודו פארוק" יצר קומאי בהיותו תלמיד תיכון בכיתה י"א בסוף 2013, כחשבון אינסטגרם פיקטיבי, אך הדמות פרצה לתודעה הציבורית רק ב-2017 בשל ההצלחה הרבה לה זכו שיריו. דמותו של פארוק מעוצבת בהתאם לדמות הסטריאוטיפית של ערס, כולל גופיית סבא לבנה, כובע מצחייה וגלוח ראש.

קומאי ספג ביקורת בעקבות המסרים הבוטים המועברים בשיריו של דמותו. יו"ר ויצו ישראל, גילה אשרת, פנתה לראש עיריית חדרה, צבי גנדלמן, ולשרת התרבות והספורט מירי רגב, בבקשה לבטל את הופעתו בפסטיבל בום בוקס בעיר. פארוק הואשם בביזוי נשים, הפצת מסרים אלימים מינית, פוגעניים ושוביניסטיים.

שיריו של פארוק הם קומיים, מוקצנים, ופרובוקטיביים. למשל, בספטמבר 2018 הוציא את השיר "דרעבלאך" הלועג לשירם של סטטיק ובן-אל תבורי, "גומיגם". באוקטובר 2018 הוציא את השיר "אלירן סבג", פרודיה על השיר "No Heart" של הראפר האמריקאי 21Savage.

פארוק שימש כיצגן (פרזנטור) של מותג הקונדומים "R3". החברה אף נתנה את חסותה למופע הראשון של פארוק שהתקיים בהאנגר 11. בנוסף, לכבוד המופע, החברה הוציאה חבילת קונדומים ב"מהדורת דודו פארוק" מיוחדת, עם אריזה ממותגת הכוללת תמונה של הזמר. בהופעה התארח קובי אוז לביצוע השיר "סמי וסומו". את המופע ליוו חברי להקת קין והבל 90210.

בעונה ה-16 של התוכנית "ארץ נהדרת" זכתה דמותו של פארוק לחיקוי שבוצע על ידי אלי פיניש.

בחודש ינואר 2019 ביצע קמפיין יח"צ לקידום הופעה גדולה בהאנגר 11. בין היתר, התארח באולפן התוכנית אופירה וברקוביץ'. קומאי התראיין בדמותו של פארוק, והמנחים תקפו אותו ודרשו ממנו לחשוף את פניו האמיתיות. העימות הסוער שנמשך דקות ארוכות הסתיים כשקומאי פוצץ את הריאיון ונטש את המקום. הריאיון פגע קשות בתדמיתו של דודו פארוק.

במרץ 2019 השיק את קליפ הווידאו לשירו "מים" בהשתתפות אורית פוקס, בו מוצגות קלישאות פורנוגרפיות. הקליפ עורר סערה ברשת וספג ביקורות רבות, כשחלק טוענים כי הוא גובל בפורנוגרפיה, וכי הוא מעורר השראה פורנוגרפית בקרב ילדים. בהמשך, הופעה שתוכננה לו בפסטיבל "הולי מולי" המיועד לבני נוער בראשון לציון בוטלה בהתערבות ראש העיר, עקב קריאת הפורום הדיגיטלי – שומרים על הילדים ברשת לביטול ההופעה.

ב-25 ביולי 2019 פרסם ביוטיוב שלו סרטון בשם "נסיך הסתיו" שבו הוא מציג באופן קומי כי הוא פורש מהזמר. לעומת זאת, באוגוסט של אותה שנה הוציא שיר בשם "מלך הקיץ".

פארוק דורג במקום השמיני בישראל ברשימת החיפושים הפופולריים ביותר בגוגל לשנת 2019.

ב-12 במאי 2020, הוציא את השיר "תינוק בעולם", שהוא מופיע בו בתור הדמות "בובי רז'ולו". חמישה ימים לאחר מכן, הוציא בתור "דודו פארוק 2" את השיר "סטפן לגר".

ב-16 במרץ 2021 הוציא את השיר "לא רוצה כלום המשוגעת". באפריל 2021 הוציא יחד עם אנה זק את השיר "כל החברים שלך".

ב-30 באוגוסט 2021 הוציא את אלבומו השני "ששש...".

בחודש מאי 2022 התנצל קומאי בפני אנשים שדמותו של דודו פארוק פגעה בהם. בראיון טען כי הוא עוזב את דמותו של דודו פארוק לטובת קריירה מוזיקלית אחרת.. עם זאת, קומאי לא זנח את הדמות והמשיך להוציא שירים תחת שמו של דודו פארוק. בנובמבר 2023 הוציא את השיר "גולני שלה" כמחווה לחיילי חטיבת גולני והקדיש את השיר לנפגעי מלחמת חרבות ברזל, השיר "גולני שלה" הוא השיר הראשון שאורי קומאי פרסם תחת שמו האמיתי, כאשר שמו של דודו פארוק מצוין בסוגריים..

חיים אישיים
-----------

נכון ל-2024, קומאי רווק ומתגורר בעין הוד.

דיסקוגרפיה
----------

### אלבומים

* אוסף החשמל (2018)
* ששש... (2021)

לקריאה נוספת
------------

* עידו רוזן, Independent Content Creators Online: A Paradigm Shift in Film Aesthetic and Production, the Case of Israel, **אוניברסיטת קיימברידג'**, 2023

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **דודו פארוק** |
| ויקישיתוף תמונות ומדיה בוויקישיתוף: **דודו פארוק** |

* דודו פארוק, ברשת החברתית פייסבוק
* דודו פארוק, ברשת החברתית אינסטגרם
* דודו פארוק, סרטונים בערוץ היוטיוב
* דודו פארוק, באתר אייטונס (באנגלית)
* דודו פארוק, באתר ספוטיפיי
* דודו פארוק, באתר MusicBrainz (באנגלית)
* דודו פארוק, באתר Genius
* שאולי שארף, פארוקיזם: כתב הגנה, באתר JOKOPOST.COM מרץ 2019

הערות שוליים
------------

1. 1 2  אמיר זוהר, חדשות טובות מהחזית הצפונית, באתר הארץ, 25 במרץ 2008
2. ↑  מי אתה דודו פארוק? נחשפה זהותו של הזמר שמשגע את המדינה, ‏5 בספטמבר 2018
3. 1 2 3  מעריב אונליין, ‏"מסרים אלימים מינית, פוגעניים ושוביניסטיים": קריאה לבטל מופע של דודו פארוק, באתר מעריב אונליין, 17 בספטמבר 2018
4. 1 2  יונתן ריגר, ‏הכוכב הגדול של הנוער: דודו פארוק, באתר ‏מאקו‏, 8 בינואר 2019
5. ↑  שירי חביב ולדהורן, ‏הנפקת הענק בסייבר: איך חברה בהפסד תפעולי שווה מיליארד ד', באתר גלובס, 3 באוקטובר 2017
6. ↑  אתר למנויים בלבד אלירן רובין, ההיי-טק הישראלי חוזר לוול סטריט: פורסקאוט רוצה שווי של יותר ממיליארד דולר, באתר TheMarker‏, 3 באוקטובר 2017
7. ↑  מאת אביב וינברגר, הכירו את נטע קומאי, האחות הקטנה של דודו פארוק קוטפת קמפיין אופנה, באתר מגזין את, ‏2019-01-14
8. ↑  יונתן ריגר, ‏הכוכב הגדול של הנוער: דודו פארוק, באתר ‏מאקו‏, 8 בינואר 2019
9. ↑  מתן שרון, ‏הכירו את דודו פארוק, באתר ‏מאקו‏, 11 במאי 2018
10. ↑  רז ישראלי, המחאה נגד דודו פארוק מעלה הילוך, באתר ישראל היום, 17 בספטמבר 2018
11. ↑  אתר למנויים בלבד דודו פארוק, כוכב הרשת הגדול של השנה, לועג לכל המוחלשים בחברה הישראלית. וזה לא מגניב בכלל, באתר הארץ, 19 ביולי 2018
12. ↑  מיטל שבח, ‏דוד המלך, באתר ‏מאקו‏, 28 ביוני 2018
13. ↑  דודי פטימר, מביא גם את אחותה: דודו פארוק שובר את השיאים של עצמו, באתר חדשות 13 (לשעבר ערוץ עשר), 27 ביוני 2018
14. ↑  דודי פטימר, ‏פותח חזית נגד סטטיק ובן אל? דודו פארוק עוקץ בשיר חדש, באתר מעריב אונליין, 13 בספטמבר 2018
15. ↑  דניאל אלרם סיטי, ‏דודו פארוק יככב בקמפיין לקונדומים, באתר ‏מאקו‏, 24 בדצמבר 2018
16. ↑  עמית סלונים‏, בשביל דודו פארוק, כדאי שזו תהיה ההופעה האחרונה, באתר וואלה!‏, 17 בינואר 2019
17. ↑   ציוץ של אייס ברשת החברתית אקס (טוויטר), 9 בינואר 2019
18. ↑  לירון מעוז, ‏חצופה, נועזת ובועטת: "ארץ נהדרת" מצילה את הסאטירה ולא יורדת בגרון, באתר מעריב אונליין, 17 בינואר 2019
19. ↑  Ido Rosen, Independent Content Creators Online: A Paradigm Shift in Film Aesthetic and Production, the Case of Israel, 2023-10-12 doi: 10.17863/cam.101964
20. ↑  נועם (דבול) דביר, "החלטנו להגיד די; די להרעיל את הילדים שלנו, די לדודו פארוק", באתר ישראל היום, 18 במרץ 2019
21. ↑  רן בוקר, הורים התלוננו - והופעתו של דודו פארוק ביום העצמאות בוטלה, באתר ynet, 2 במאי 2019
22. ↑  נועם (דבול) דביר, שמעון יעיש, החלטנו להגיד די; די להרעיל את הילדים שלנו, די לדודו פארוק, באתר ישראל היום, ‏18/03/2019
23. ↑  יניב הלפרין, ‏דודו פארוק, הכלה מאיסטנבול וכמובן, בחירות – זה מה שחיפשנו בגוגל ב-2019, באתר "אנשים ומחשבים", 11 בדצמבר 2019
24. ↑  רן בוקר, הכירו: הדמות החדשה של דודו פארוק, באתר ynet, 12 במאי 2020
25. ↑  דודו פארוק - סטפן לגר, באתר ‏מאקו‏, 17 במאי 2020
26. ↑   סליחה על הפרובוקציות: אורי קומאי, האיש מאחורי דודו פארוק, מדבר לראשונה בראיון חשוף, סרטון בערוץ ""התוכן הכי חם ומעניין"", באתר יוטיוב (אורך: 11:14)
27. ↑  אורי קומאי - גולני שלה, יו-טיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007411481305171
* MusicBrainz: e532538d-5d75-4230-a4e8-d33ea69d5a09
* VIAF: 3187155648124518330008
* WorldCat (עם VIAF): 3187155648124518330008

 |